אביב טלמור
**אביב טלמור** (נולד ב-1965) הוא במאי, תסריטאי, מפיק סרטים ומשורר; הבעלים והמייסד של חברת יוטרייד (Utrade) שעסקה, עד לקריסתה, במסחר אלגוריתמי בשוק ההון.

ביוגרפיה
--------

אביב טלמור נולד בירושלים וגדל עד גיל 18 במקומות רבים, בהם – ערד, באר שבע, ראשון לציון ופריז. בצבא היה חובש - בתחילה בהנדסה קרבית, שירת בלבנון ואחר-כך בצריפין. במילואים שירת כחובש בחיל הרפואה. השלים בגרויות ולמד במשך שנה קולנוע בבית צבי (1987/8). עבר לחיות באירופה במשך שלוש שנים, התגורר בלונדון ובאמסטרדם ועבד בעבודות מזדמנות. ב-1992 שב לישראל, למד בחוג הרב-תחומי באמנויות באוניברסיטת תל אביב (2000-1994) וסיים בהצטיינות. עשה תעודת הוראה בתקשורת במכללת דוד ילין, ירושלים. הוא בעל תואר שני בהצטיינות בספרות עברית מאוניברסיטת תל אביב (2007), במסגרתו התמקד בביאליק. בתקופת לימודיו עבד כמורה לקולנוע ולימד תסריטאות ותולדות הקולנוע. הוא לימד בכפר הירוק. הקים את המגמה לקולנוע בתיכון תלמה ילין, לימד בקמרה אובסקורה ובמכללה להוראת הטכנולוגיה.

עבר חמש סדנאות כתיבה יוצרת במסגרת הליקון ומתא"ן (איגוד המתנ"סים), ולמד סדנאות למשחק מול מצלמה (2000-1994) והנחה סדנאות בכתיבה יוצרת.
ממאי עד ספטמבר 1998 התפרסמו 'חמישה גיליונות שירה', מיזם בן חמישה גיליונות שצורף לעיתון "הארץ", אותם כתב ביחד עם דרור בורשטיין ואיילת גורנר. במסגרת המיזם ארגן ערבי שירה עם יצחק לאור, אהרן שבתאי ומאיר ויזלטיר. ב-2001 ערך את "כתב יד", כתב עת לספרות בהוצאת קמרה אובסקורה - חיפה, "שוקן" צפון. כמו כן הציג בערבי מיצג והופיע בפסטיבל פרפורמנס. פרסם שירים בכמה כתבי עת, רובם ב"הליקון".

ספר שיריו הראשון, "קלינט ואני", זכה בפרס פסח מילין לשנת 2013.
החל מ-1994 עבד כתסריטאי. ביחד עם אריק לובצקי ומתי הררי כתב את התסריט של שתי העונות של "תמונות יפואיות", אדפטציה לספריו של מנחם תלמי. כתב פרקים לעונה הראשונה של "חלומות נעורים", הסדרה הישראלית הראשונה שנמכרה לערוצים לא ישראלים. כתב פרקים ל"כחול עמוק". בנוסף לכך ערך תסריטים וכתב קטעי קריינות לסרטים דוקומנטריים שונים.

בגיל 35 התחיל לעבוד על סרטו הראשון "אני ביאליק", עליו עבד במשך 12 שנים עד 2012.

Utrade (יוטרייד)
----------------

בשנים 2006–2008 למד 12 קורסים פיננסיים במכללות פרטיות. בשנת 2007 הקים את "יוטרייד פרימיום בע"מ" – בית השקעות העוסק במסחר אלגוריתמי בשוק ההון. בסוף 2015, בשל טענות רשות ניירות ערך כי החברה עושה שימוש בכספי משקיעים חדשים כדי לעמוד בתביעותיהם של משקיעים שביקשו למשוך את כספם וכי כפי הנראה כספם של המשקיעים ירד לטמיון, הקפיא שופט בית המשפט המחוזי בתל אביב את פעילות החברה ואסר על טלמור להמשיך ולגייס כספים, ובהמשך מונה לחברה מפרק זמני.

טלמור עזב את ישראל והוכרז כפושט רגל. בסוף פברואר 2016 חזר לישראל ונחקר על ידי חוקרי רשות ניירות ערך.

ביוני 2018 נחקר בבית המשפט המחוזי בתל אביב, ובמהלך המשפט נאמדו חובותיו לנושים ביותר מ-2 מיליון שקל. הוא נשלח למאסר בן 14 יום.

בדצמבר 2018 הוגש כתב אישום נגד טלמור, חברת יוטרייד ועובדים בחברה. לטלמור וליוטרייד מיוחסות עבירות של גנבה בידי מורשה, קבלת דבר במרמה בנסיבות מחמירות, הלבנת הון וניהול תיקי השקעה ללא רישיון. בספטמבר 2022 הורשע בעבירות אלה.

אני ביאליק
----------

"אני ביאליק" הוא סרט מוקומנטרי עצמאי בן 78 דקות. טלמור כתב את התסריט ביחד עם אהד אופז וגם הפיק אותו.

העלילה מספרת על מורה לספרות שמנסה להוציא ספר שירה (אביב טלמור בתפקיד עצמו), שאביו התנכר לו והוא לא פגש אותו מעולם, עם מותו אביו מוריש לו לירה. אביב מגלה שהוא נינו של חיים נחמן ביאליק (מיכאל כורש), מהמאהבת שלו הציירת אירה יאן (עירית גידרון). מנהל ארכיון ביאליק (דוד דנינו) יוצא להציל את כבוד המשורר שנחשב לחשוך ילדים. אשתו של אביב (הדס קלדרון) נכנסת להיריון, מסרבת להפיל והם נפרדים. מתוך ניסיון להוכיח את צדקתו, אביב פורץ לארכיון ביאליק וגונב חומרי ארכיון, הוא מנתץ את קבר ביאליק כדי לעשות לו בדיקת DNA.

הסרט הוקרן בסינמטקים ב-2013. זוכה פרס הקולנוע העצמאי, פסטיבל חיפה, 2012. מועמד בשלב הגמר של פרס הסרט הטוב ביותר בתחרות פרסי אופיר, 2013. הבחירה הרשמית של פסטיבל פאלם ביץ' 2014, שהוא אחד מ-25 הפסטיבלים העצמאיים המובילים בעולם. הבחירה הרשמית וציון לשבח בפסטיבל סנטה פה, 2014, שם נבחר כאחד משלושת הסרטים הטובים ביותר בפסטיבל. הבחירה הרשמית של פסטיבל פסטרויה 2014, המוכר על ידי איגוד מבקרי הקולנוע העולמי FIPRESCI כפסטיבל המקרין סרטי איכות. נבחר כחלק מפסטיבל Sheffield Doc/Fest 2014.

הצלם הוא פיליפ בלאיש, העורך אורי בן-דב, מעצבי התפאורה הם שחר בר-אדון ותמר עמרם ומלחין המוזיקה הוא יוסי אפלבאום. הסרט צולם בפורמט דיגיטלי וב-16 מ"מ בין יולי לנובמבר 2007, ב-22 ימים, פלוס חמישה ימי השלמה. תקציבו היה 600 אלף שקל, הוא קיבל מימון חלקי מקרן הקולנוע הישראלי והקרן החדשה לקולנוע וטלוויזיה.

תפקידים בקולנוע
---------------

| שנה | סרט | סוגה ומספר דקות | במאי | תפקידים | מידע נוסף |
| --- | --- | --- | --- | --- | --- |
| 2013 | אני ביאליק | מוקומנטרי, 78 ד' | אביב טלמור | תסריטאי, במאי ומפיק | זוכה פרס הקולנוע העצמאי, פסטיבל חיפה, 2012. מועמד בשלב הגמר של פרס הסרט הטוב ביותר בתחרות פרסי אופיר |
| 2005 | החלום של פנדי | תיעודי, 60 ד' | ירון יעקובי | עורך תסריט | שודר בערוץ 1 |
| 2005 | תחשוב פופקורן | תיעודי, 60 ד' | דן גבע | משחק | ציון לשבח פסטיבל וולגין ירושלים |
| 2004 | 14 יום | סרט קצר, 20 ד' | רותם קופלמן | משחק | סרט גמר, החוג לקולנוע, אוניברסיטת ת"א |
| 2004 | בן חורין | תיעודי, 60 ד' | אהד אופז | עורך קריינות | שודר בהולנד (ערוץ 1) ובאיטליה (Rai) פסטיבלים: ירושלים 2004, טורון פולין 2005. ציון לשבח בפסטיבל טרנטו איטליה |
| 2003 | גן עדן אבוד | תיעודי, 60 ד' | אבתיסאם מראענה | עורך קריינות | פרס ביכורים בפסטיבל דוק אביב |
| 2000 | חדרי חדרים | סלבה לסוב | סרט קצר, 16 מ"מ, 25 דק' | סרט גמר, החוג לקולנוע, אוניברסיטת ת"א |  |

כתיבת תסריטים לטלוויזיה
-----------------------

| שנה | סדרה | מס' פרקים ודקות | ערוץ | מידע נוסף |
| --- | --- | --- | --- | --- |
| 1999 | כחול עמוק (סדרת טלוויזיה) | 2 פרקים, 50 ד' | ערוץ 3 | הפרויקט נכתב ולבסוף לא צולם |
| 1998 | חלומות נעורים (סדרת טלוויזיה) | 1 פרק, 25 ד' | ערוץ 3 |  |
| 1998 | הוגו (תוכנית טלוויזיה לילדים) |  | ערוץ 3 |  |
| 1998 | הכיתה המעופפת (תוכנית טלוויזיה לילדים) |  | ערוץ 3 |  |
| 1997/8 | תמונות יפואיות (סדרת טלוויזיה) | 12 פרקים, 2 עונות שידור, 25 ד' | ערוץ 3 |  |

קישורים חיצוניים
----------------

ויקישיתוף מדיה וקבצים בנושא **אביב טלמור** בוויקישיתוף
* אביב טלמור, באתר אידיבי
* אתר הסרט "אני ביאליק"
* שלושה משיריו של טלמור
* אסף לוי, ‏3 דברים שיועץ ההשקעות לא מגלה לך אבל כדאי שתדע, באתר גלובס, 19 במאי 2014
* הדר חורש, אי. די. בי לאן? דרוש דירקטור חיצוני אחרי דנקנר, באתר "פורבס ישראל", 13 בדצמבר 2013
* זוהר שחר לוי ותומר גנון, המשורר שהסתבך: מיהו אביב טלמור, בעל השליטה ביוטרייד?, באתר כלכליסט, 22 בדצמבר 2015 סרטונים
* תומר גנון, מייסד יוטרייד הקים רשת עולמית לפורקס ואופציות, באתר כלכליסט, 6 בינואר 2016
* גור מגידו, ‏איך הפך אביב טלמור ממורה ומשורר לאיש עסקים החשוד בהונאה?, באתר גלובס, 3 במרץ 2016

* אביב טלמור, במסד הנתונים הקולנועיים IMDb (באנגלית)

**אני ביאליק**:

* רבקה מיכאלי, ריאיון עם אביב טלמור על הפקת הסרט "אני ביאליק"(הקישור אינו פעיל), בתוכנית "באה לשבת", 26 באפריל 2013
* מאיה כהן, ‏להיות נין של ביאליק, באתר ישראל היום, 21 באפריל 2013
* נחום מוכיח, ריאיון עם אביב טלמור על הפקת הסרט "אני ביאליק", באתר הבמה, 25 באפריל 2013
* יונת נחמני, ריאיון עם אביב טלמור על הפקת הסרט "אני ביאליק"(הקישור אינו פעיל), באתר קולנוען, 4 באוקטובר 2012
* אתר למנויים בלבד יצחק לאור, לחפש את ביאליק, האב האשכנזי, באתר הארץ, 21 באפריל 2013
* אתר למנויים בלבד אורי קליין, "אני ביאליק": זכה באור מן ההפקר, באתר הארץ, 29 באפריל 2013
* יאיר רוה, "אני ביאליק", ביקורת, בבלוג הקולנוע "סינמסקופ", 28 באפריל 2013
* אני ביאליק, באתר קרן הקולנוע הישראלי
* אני ביאליק, באתר noa-international (באנגלית)
* אני ביאליק, בפסטיבל פאלם ספרינגס
* אני ביאליק, בפסטיבל סנטה פה

הערות שוליים
------------

1. ↑  אתר חברת יוטרייד
2. ↑  תומר גנון וזוהר שחר לוי, ביהמ"ש הקפיא את פעילות יוטרייד; רשות ני"ע: "עשרות מיליונים ירדו לטמיון", באתר כלכליסט, 21 בדצמבר 2015.
3. ↑  תומר גנון, השופט אורנשטיין הוציא צו פירוק זמני ליוטרייד: עו"ד אלעד עפארי מונה למפרק זמני, באתר כלכליסט, 24 בדצמבר 2015
4. ↑  שלי אפלברג, אביב טלמור, מייסד יוטרייד, ברח מהארץ והוכרז פושט רגל, באתר TheMarker‏, 20 בינואר 2016
5. ↑  גור מגידו, אלה לוי-וינריב, ‏השיבה מלונדון: כיצד "שוכנע" אביב טלמור לשוב לארץ ולהיעצר?, באתר גלובס, 1 במרץ 2016
6. ↑  ענת רואה, השופטת לבעלים של יוטרייד: "תראה לי מה יש לך בכיסים", באתר כלכליסט, 25 ביוני 2018
7. ↑  אלה לוי-וינריב, ‏פרשת יוטרייד: כתב אישום נגד אביב טלמור בגין גנבה בידי מורשה, קבלת דבר במרמה והלבנת הון, באתר גלובס, 26 בדצמבר 2018;  
ת"פ (ת"א) 60588-12-18 מדינת ישראל נ' אביב טלמור
8. ↑  איש העסקים הבכיר הורשע בהונאה בגובה 77 מיליון שקלים, באתר אייס, 13 בספטמבר 2022